《立冬闻雷》
宋代·苏辙

阳淫不收敛，半岁苦常燠。
禾黍饲蝗螟，粳稻委平陆。
民饥强扶耒，秋晚麦当宿。
闵然候一雨，霜落水泉缩。
荟蔚山朝隮，滂沱雨翻渎。
经旬势益暴，方冬岁愈蹙。
半夜发春雷，中天转车毂。
老夫睡不寐，稚子起惊哭。
平明视中庭，松菊半摧秃。
潜发枯草萌，乱起蛰虫伏。
薪槱不出市，晨炊午未熟。
首种不入土，春饷难满腹。
书生信古语，洪范有遗牍。
时无中垒君，此意谁当告。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。